De verlorne sone


 * In godes namen heue yk an
 * Also yk my des vor synnen kan
 * So en ys nen man de dar leuet
 * Vnde so grote sunde heuet
 * De ychtes moghe be ghynnen
 * Sunder godes mynnen
 * Hyr bydde yk den suten cryst
 * De alder werle schepper yst
 * Dat he my syne helpe sende
 * Hyr to desseme elende
 * Dat yk werde seghehaft
 * Wedder aller thouer kraft
 * De my an vechten deghelyk
 * Jk bydde den eddelen vorsten ryk
 * Got mechtych vnde here
 * Dat he mynen syn to deme besten kere
 * Vnde vor lighe my dat yk moghe
 * Spreken dat dy doghe
 * Jn loue vnde in eren
 * Ok bydde yk dy here
 * Maryen de mynnychlyke maghet
 * De vns to den vrouden is be daghet
 * Dat se bydde vor my
 * Ere leue kynt dat he myn helper sy
 * Dat ik vul ende dyt bokelyn
 * Cryst vor luchte my den syn
 * Wente yk byn des seker vnde vrut
 * Dyne helpe ys to allen dynghen gut
 * We dyt buek wyl horen lesen
 * De scal al dore stylle wesen
 * Vnde vor nemen rechte myne wort
 * So mach he se reden vort
 * Cryst suluen sy myn anbeghyn
 * Vnde dar to de leue moter syn
 * ME spreket yd was eyn rytter fyn
 * He hadde nicht en kyndelyn
 * He was ok houesch vnde mylde
 * Eyn helt vnder syneme schylde
 * Wor he thorney vnde lust vor nam
 * Aldar he myt manheyt quam
 * Jd were verne edder by
 * Syn lyf des eddelen rytters vry
 * Sus stunt syn mot wyl menghen dach
 * Dat he anders nicht en plach
 * Wen rechte rytters schefte
 * Myt manheyt syner krefte
 * Dar mede he ghut vnde ere wan
 * Houesch was ok des sulue man
 * TO eynen tyden dat ghe vyl
 * Dat de sulue rytter snel
 * Myt tuchten nam he orlof
 * Van syner vrowen vnde ouer hof
 * He reyt in andere lant dorch loue
 * Vnde quam to eynes worsten houe
 * Dar he dref myt groteme loue
 * Thorney lust vnde wedder spyl
 * Dar wan he vrouden vyl
 * Kone was ok de sulue man
 * Den prys he vor se allen wan
 * Myt rechten rytter schefte
 * Vnde myt manheyt syner krefte
 * Men wan lef den suluen deghen
 * Myt tuchten mosteme syner pleghen
 * Dat schach dorch syne houescheyt
 * De rytter was ok wol ghekleyt
 * Aldus was he dar eyn iar
 * Do vor langhede eme dar nar
 * Hen in syn eghe lant
 * Do dat den heren wart be kant
 * Se be droveden syk der scheyde
 * Doch wolde he up de reyde
 * Varen in der suluen stunt
 * DO de rytter orlof nam
 * Aldus he van danne quam
 * Hen in syn eghene lant
 * Dar he suluen was be kant
 * De vrowe vntfenk den heren
 * Myt houescheyt vnde myt eren
 * Syn ghe synde dede ok also
 * Syner kunste se weren vro
 * EN wynachten auende dat ghe schach
 * Dat me wol des heren plach
 * Dar na se to bedde ghynghen
 * Myt armen se syk vmme be vynghen
 * In ereme bedde beyde
 * leghen se sunder leyde
 * Do sulues deme heren dwank
 * Syn nature ouer synen dank
 * Dat eme lustede syner vrowen
 * Vmme sik be ghunde he schauwen
 * Vnde wart eyner luchtynghe en war
 * In der kemenaden openbar
 * Dar inne wart eyn stemne hort
 * Vnde sprak aldus dane wort
 * Du sunder lat de mynne syn
 * Vor werfstu nu eyn kynde lyn
 * Dat wert myt sele vnde myt lyue vor loren
 * Jd ys bether vnghe boren
 * de rytter der rede sere vor scrach
 * So dat he syne mynne brach
 * Vnde to syner vrowen sprach
 * Dyt was eyn wunder lyk schyn
 * Myd des vor ghynk de wylle syn
 * Van angheste vnde ok van sorghen
 * Dar na kort vnvor borghen
 * Vruntlyken grep he de vrowen an
 * Se sprak myn herte leue man
 * Latet nu blyuen desse scycht
 * Vor thornet vnsen heren nicht
 * He sprak myn wylle de mot sehen
 * Myt des be ghunde he do sen
 * Ouer de luchtynghe de quam dar
 * Vnde ok de stemne openbar
 * Vnde sprak sunder lat de mynne syn
 * Vor werfstu nu eyn kyndelyn
 * Jd wert myt lyue vnde myt sele vor laren
 * Dat were beter vnghe boren
 * Der rede de rytter vnder quam
 * De vruchte eme de mynne be nam
 * Nu horet vorebat van der mynne thalen
 * Dar na to deme drudden male
 * Kerde he syk vruntlyken to deme wyue
 * Lustlyken myt synes sulues lyue
 * He druchkede se an ere werden brust
 * Wol na synes herten lust
 * Do ouer de luchtynghe quam
 * De stemne he ok al dar vor nam
 * Vnde sprak nu vor weruestu dat kynt
 * Dat vyl yamers vor syk vynt
 * Dat wert myt lyue vnde myt sele vor laren
 * Jd were beter vnghe boren
 * He dachte dyt ys al eyn droch
 * Synes herten wylle schude doch
 * Vruntlyken ander suluen vart
 * De eddele vrowe swangher wart
 * Dar na also de tyd was
 * De eddele vrowe des kyndes ghe nas
 * Dat sulue kleyne kyndelyn
 * Wart eyn fyn dat knepelyn
 * Das wus vnde nam an dogheden to
 * Auent spade vnde morghen vro
 * DO it to achte yaren quam
 * De dot do den vader nam
 * De moder settede to der schole dat kynt
 * Wysheyt he be ghunde leren synt
 * Also dat he wart kunsten ryk
 * He was ok høuesch vnde mynnechlyk
 * Leftalych vnde ok wolghe thoghen
 * Se worden alle ghudes haghen
 * Alle de ene anghe seghen
 * DAr be voren an monneghen dach
 * Went ene de moder an ghesach
 * De dach duchte er eyne duster nacht
 * Dat quam van wenen vnde van suchten
 * Wente se an dat luchten
 * Dachte dat de stemne dede
 * Aldus was ere pleghe sede
 * Vnder des wart de knape bolt
 * Van achtheyn yaren olt
 * Do wart eme dat merket euen
 * Swert vnde wapene gheuen
 * Lef wunnen ene syne vnder saten
 * He leuede myt en sunder haten
 * DE iunchere de quam ryden
 * Van deme velde to enen tyden
 * De moder vntfenk ene wyl wol
 * Also se van rechte don sol
 * Doch wenede se van herten sere
 * Do dachte de iunghehere
 * Here ghot wat mach dyt beduden
 * Dyt wenent so allent tyden
 * He sprak leue moder myn
 * Ghat myt my in dat kemerlyn
 * Se let des nicht vnde dede dat
 * He sprak muder sunder hat
 * Gy scholen my kortlyken saghen
 * Wor vmme gy monneghe claghe
 * Dot myt suchten vnde myt weynen
 * Edder wat gy dar mede meynen
 * Se sprak myn herte leue kynt
 * Jk mene hyr mede nicht eyn twynk
 * Men yk claghe dynes vader dot
 * He sprak nen yt ys eyn ander not
 * Sprak de yunghelynk to hant
 * De warheyt scal my syn be kant
 * Edder yk steke yw dor yuwe lyf
 * Be drouet wart dat sulue wyf
 * Se dachte scholtu ghe nesen
 * Vnde yd anders nicht mach wesen
 * Du scholt segghen de warheyt
 * Se sprak leue sone ghe meyt
 * Wultu noch mer dorch dynen thorn
 * Duen so bustu yo vor loren
 * Moder han yk ok vndoghet
 * Vor be ghan an myner yøghet
 * Nen du leue sone myn
 * Nu yd anders nicht mach syn
 * So segghe yk dy alghe rycht
 * Wo ghe schapen ys de schycht
 * Id mach doch luttych vromen
 * Dyn vader was enes heyme kamen
 * By auende do myt der yacht
 * Jn des hylghen crystes nacht
 * Eme vor droch syn mynlyke syn
 * Dat he leue sone myn
 * Wolde synen wyllen ghar
 * An my vor vullen dat ys war
 * Dar wart drye eyn stemne ghe hort
 * Vnde sprak aldus dane wort
 * Du sunder lat de mynne syn
 * Vor weruestu nu eyn kyndelyn
 * Dat wert myt lyue vnde myt sele vor loren
 * Dat vere beter vnghe boren
 * Do sprak dyn vater it vere droch
 * Synes herten wylle schude doch
 * Dar van wurdestu ghe boren
 * Des mostu ok syn vor loren
 * Vnde wesen an der helle grunt
 * Dat ys myn sorghe to aller stunt
 * He sprak myt ghudeme mude
 * Eya leue moder ghude
 * Wyl my ghod ghe neren
 * He mach my wol ghe weren
 * Vor den thouer vnde al ere schar
 * De loue schal an my wesen ghar
 * Wor war weyt yk dat sekerlych
 * He mach wol eyn hemmel rych
 * My maken in der helle
 * Ofte ghut sy myn ghe velle
 * Men moder doet nu mynen raet
 * Myn dynk al to deme besten ghaet
 * Wyl cryst nu myn helper wesen
 * So mach yk wor den touere nesen
 * DE moder sprak myn leue sone
 * Wat my yummer steyt to dunde
 * Des byn yk wyllych vnde bereyt
 * He sprak moder yw sy ghe seyt
 * Wy wyllen vor kopen vnse ghut
 * Moder also steyt my myn mot
 * Vnde gheuent hen in ghodes ere
 * Do sprak de vrowe here
 * Herte leue sone myn
 * Dynes wyllen schal ghe volghet syn
 * Jk wyl an eyn kloster varen
 * Got mach dy wol be waren
 * Se vor koften achker vnde lant
 * Dar na kortlyk wart bekant
 * De dot der eddelen vrowen cklar
 * De yunghelynk dar nar
 * Gaf hen synes vader erue
 * Also yd eme duchte bederwe
 * To klosteren vnde to kerken
 * Dar van he let werken
 * He be dachte ok de armen
 * Wor he vor nam se karmen
 * Ok beghunde he an schouwen
 * Armot armer iuncvrowen